Πρόταση αποφασης του Συμβουλιου για την υπογραφή του πρωτοκόλλου των Ηνωμένων Εθνών, που επισυνάπτεται στη σύμβαση κατά του διεθνούς οργανωμένου εγκλήματος, σχετικά με την καταπολέμηση της παράνομης κατασκευής και διακίνησης πυροβόλων όπλων, των εξαρτημάτων, των μερών τους και των πυρομαχικών, εξ ονόματος της Ευρωπαϊκής Κοινότητας(υποβληθείσα από την Επιτροπή)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Μετά από τις συστάσεις της Επιτροπής, το Συμβούλιο επέτρεψε στην Επιτροπή να διαπραγματευθεί, για θέματα που εμπίπτουν στην κοινοτική αρμοδιότητα, το σχέδιο σύμβασης των Ηνωμένων Εθνών σχετικά με την καταπολέμηση του διεθνούς οργανωμένου εγκλήματος [1], καθώς και τα τρία πρόσθετα πρωτόκολλα που αφορούν την καταπολέμηση της εμπορίας προσώπων και ειδικότερα γυναικών και παιδιών, τη μεταφορά μεταναστών δια ξηράς, αέρος και θαλάσσης [2], και την παράνομη κατασκευή και διακίνηση πυροβόλων όπλων και πυρομαχικών [3]. Για το τελευταίο αυτό πρωτόκολλο, οι διατάξεις που υπάγονται στην αρμοδιότητα της Κοινότητας είναι εκείνες που αφορούν τη σήμανση των πυροβόλων όπλων, την τήρηση αρχείων, τις άδειες εισαγωγών/εξαγωγών/διαμετακόμισης, τους συνοριακούς ελέγχους, τη μεσιτεία και την απενεργοποίηση των πυροβόλων όπλων.

[1] Απόφαση της 2ης Μαίου 2000

[2] Απόφαση της 14ης Φεβρουαρίου 2000

[3] Απόφαση της 31ης Ιανουαρίου 2000

Μεταξύ των οδηγιών διαπραγμάτευσης που δόθηκαν από το Συμβούλιο στην Επιτροπή, η προετοιμασία της προσχώρησης της Κοινότητας στη σύμβαση και τα πρωτόκολλά της ήταν στόχος μεγάλης σημασίας, λαμβανομένης υπόψη της υπάρχουσας κοινοτικής δραστηριότητας για ορισμένες διατάξεις των μέσων αυτών.

Με τη λήξη της διαπραγμάτευσης που διεξήχθη εκ μέρους της Επιτροπής, τα σχέδια σύμβασης και τα πρωτόκολλα προβλέπουν τη δυνατότητα προσχώρησης για έναν οργανισμό περιφερειακής οικονομικής ολοκλήρωσης και κατά συνέπεια για την Ευρωπαϊκή Κοινότητα.

Η διάσκεψη υπογραφής της σύμβασης και των δύο πρωτοκόλλων της πραγματοποιήθηκε στο Παλέρμο στις 12 έως 15 Δεκεμβρίου 2000. Τα 15 κράτη μέλη της Ευρωπαϊκής Ένωσης και η Κοινότητα προχώρησαν στην υπογραφή των εν λόγω μέσων.

Όσον αφορά το πρωτόκολλο για τα πυροβόλα όπλα, το σχέδιο ολοκληρώθηκε κατά τη 12η σύνοδο της ad hoc επιτροπής που ανέλαβε την επεξεργασία των εν λόγω μέσων, τα οποία αφορούν την καταπολέμηση του οργανωμένου εγκλήματος, και η οποία πραγματοποιήθηκε στη Βιέννη από 26 Φεβρουαρίου έως 2 Μαρτίου 2001, το σχέδιο εγκρίθηκε από τη γενική συνέλευση των Ηνωμένων Εθνών κατά τη σύνοδό της στις 31 Μαίου 2001. Το εν λόγω πρωτόκολλο μπορεί να υπογραφεί από τα κράτη μέλη και από τους περιφερειακούς οργανισμούς οικονομικής ολοκλήρωσης μετά την 30ή ημέρα που έπεται της έγκρισής του στην έδρα των Ηνωμένων Εθνών στη Νέα Υόρκη.

Τα κράτη μέλη της Ένωσης έλαβαν θέση υπέρ της ταχείας έγκρισης του πρωτοκόλλου. Είναι σημαντικό η Ευρωπαϊκή Κοινότητα, η οποία είναι αρμόδια για την εφαρμογή ορισμένων από τις διατάξεις του, να είναι σε θέση να πράξει το ίδιο. Για το λόγο αυτό η προεδρία του Συμβουλίου πρέπει να ορίσει τα αρμόδια άτομα που θα εξουσιοδοτηθούν να υπογράψουν το πρωτόκολλο εξ ονόματος της Ευρωπαϊκής Κοινότητας.

Η πρόταση απόφασης του Συμβουλίου που υποβλήθηκε εκ μέρους της Επιτροπής περιλαμβάνει ένα μόνο ενιαίο άρθρο που εξουσιοδοτεί τον πρόεδρο του Συμβουλίου να ορίσει τα αρμόδια, εξ ονόματος της Ευρωπαϊκής Κοινότητας, πρόσωπα που θα υπογράψουν το πρωτόκολλο των Ηνωμένων Εθνών για την καταπολέμηση της παράνομης κατασκευής και διακίνησης πυροβόλων όπλων, των εξαρτημάτων, των μερών τους και των πυρομαχικών, το οποίο επισυνάπτεται στη σύμβαση για την καταπολέμηση του διεθνούς οργανωμένου εγκλήματος.

Για τους λόγους που αναφέρονται, η Επιτροπή προτείνει στο Συμβούλιο να εκδώσει την απόφαση που επισυνάπτεται.

2001/0151 (ACC)

Πρόταση αποφασης του Συμβουλιου για την υπογραφή του πρωτοκόλλου των Ηνωμένων Εθνών που επισυνάπτεται στη σύμβαση για την καταπολέμηση του διεθνούς οργανωμένου εγκλήματος, σχετικά με την καταπολέμηση της παράνομης κατασκευής και διακίνησης πυροβόλων όπλων, των εξαρτημάτων τους, των μερών τους και των πυρομαχικών, εξ ονόματος της Ευρωπαϊκής Κοινότητας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως τα άρθρα 95, 133 σε συνδυασμό με το άρθρο 300, παράγραφος 2, πρώτο εδάφιο,

την πρόταση της Επιτροπής,

Εκτιμώντας τα εξής:

(1) Τα στοιχεία του πρωτοκόλλου που εμπίπτουν στην κοινοτική αρμοδιότητα έτυχαν διαπραγμάτευσης εκ μέρους της Επιτροπής μετά από έγκριση του Συμβουλίου εξ ονόματος της Κοινότητας,

(2) Το Συμβούλιο ανέθεσε επίσης στην Επιτροπή να διαπραγματευθεί την προσχώρηση της Κοινότητας στη διεθνή αυτή συμφωνία,

(3) Η διαπραγμάτευση περατώθηκε αισίως και το μέσο που απέρρευσε από αυτή θα είναι ανοικτό προς υπογραφή εκ μέρους των κρατών μελών και, στο πλαίσιο των αρμοδιοτήτων τους, των περιφερειακών οργανισμών οικονομικής ολοκλήρωσης,

(4) Τα κράτη μέλη δήλωσαν την πρόθεση τους να προβούν στην υπογραφή του εν λόγω μέσου το συντομότερο δυνατό και είναι σημαντικό να είναι σε θέση η Ευρωπαϊκή Κοινότητα να πράξει το ίδιο,

ΑΠΟΦΑΣΙΖΕΙ:

Άρθρο μόνο

1. Ο πρόεδρος του Συμβουλίου εξουσιοδοτείται να ορίσει τα αρμόδια πρόσωπα για την υπογραφή, εξ ονόματος της Ευρωπαϊκής Επιτροπής, του πρωτοκόλλου που επισυνάπτεται στη σύμβαση των Ηνωμένων Εθνών κατά του διεθνούς οργανωμένου εγκλήματος και αφορά την καταπολέμηση της παράνομης κατασκευής και διακίνησης πυροβόλων όπλων, των εξαρτημάτων, των μερών τους και των πυρομαχικών.

2. Το κείμενο του Πρωτοκόλλου επισυνάπτεται στην παρούσα απόφαση.

Βρυξέλλες,

Για το Συμβούλιο

Ο Πρόεδρος

[...]